**Mihajlo Kelbli** (21. februar 1930. u Zrenjaninu - 2018.) srpski i jugoslovenski klarinetista. Umetnik, instrumentalista visokog nivoa izvođačke tehnike i individualnog izvođačkog profila, priznati jugoslovenski pedagog.

Biografija
----------

**Mihajlo Kelbli** je rođen u Zrenjaninu 21. februara 1930. godine od oca Franje i majke Milisave, rođene Petrović. U Zrenjaninu završava osnovnu školu i niže razrede gimnazije. Po oslobođenju prelazi u Novi Sad 1948. godine i tu završava *Trgovačku akademiju*.

Muzikom se najpre bavi kao amater svirajući gitaru i saksofon, a profesionalno školovanje na klarinetu počeo je u klasi profesora *Antona Ebersta* u Muzičkoj školi *Isidor Bajić* u Novom Sadu 1949. godine. Pored *Odseka za klarinet*, 1953. godine završava i *Nastavničko-teorijski* odsek sa visokom ocenom.

Studije klarineta upisuje 1953. – 1957. godine na *Muzčkoj akademiji*  u Beogradu u klasi profesora *Bruno Bruna*. Kao student druge godine učestvuje na prvom jugoslovenskom *Takmičenju mladih umetnika Jugoslavije* u Ljubljani 1956. godine (II nagrada). Postdiplomske studije završava 26. septembra 1975. godine na *Fakultetu muzičke umetnosti* u Beogradu, u klasi profesora *Bruno Bruna*.

Po završetku studija postaje prvi klarinetista u *Kamernom orkestru* Radio-Novog Sada, a ubrzo zatim prvi klarinetista u orkestru *Opere Srpskog narodnog pozorišta* u Novom Sadu. Posle odsluženja vojnog roka, 1959. godine, zasniva redovni radni odnos prvog klarinetiste orkestra ’’Opere Srpskog narodnog pozorišta *u Novom Sadu.*

Pedagoškim radom bavi se neprekidno od 1960. godine do odlaska u penziju, 1995. Bio je profesor klarineta u Srednjoj muzičkoj školi *Isidor Bajić* u Novom Sadu i rukovodilac *Duvačkog odseka škole* od 1973. do 1975. godine.

Desetog januara 1975. godine izabran je za nastavnika klarineta u zvanju docenta na *Akademiji umetnosti* u Novom Sadu (kao jedini i prvi duvački instrument na Akademiji), 26. juna 1980. godine prelazi u zvanje vanrednog profesora, dok je za redovnog profesora izabran 25. januara 1985. godine.

Nagrade i priznanja
-------------------

1. Za umetnički rad, grad Novi Sad mu dodeljuje najviše priznanje *Oktobarsku nagradu* 1972. godine.

2. Za izvodenje *Koncerta za klarinet i orkestar*, Rudolfa Bručija 1978. godine, *Udruženje muzičkih umetnika Vojvodine* dodeljuje mu nagradu *Isidor Bajić.*

3. Za trajan doprinos razvitku muzičkog života u SAP Vojvodini, 1979. godine *Savez udruženja muzičkih pedagoga Jugoslavije* dodeljuje mu *Diplomu počasnog članstva*.

Izvođačka delatnost
-------------------

Koncertantnu delatnost započinje 1960. godine kao solo-klarinetista u orkestru *Srpskog narodnog pozorišta-Opera sa baletom* i *Simfonijskom orkestru Novosadske filharmonije*. Nastupa sa *Novosadskom filharmonijom*, *Novosadskim kanernim ansamblom*, *Sarajevskom filharmonijom*, *Praškim Radio-orkestrom* i *Simfonijskim orkestrom* "MAV" iz Budimpešte.

Gostovao je u svim većim mestima Vojvodine i Jugoslavije: Beograd, Zagreb, Ljubljana, Sarajevo, Skopje, Opatija Priština... Van granica Jugoslavije: u Mađarskoj, Italiji, Čehoslovačkoj, Rumuniji i Egiptu.

Kompozitor *Rudolf Bruči* mu je posvetio *Koncert za klarinet i orkestar* (22 : 35). Mr Mihajlo Kelbli ga je prvi put izveo 17. februara 1971. godine u Novom Sadu. Iste godine koncert je s velikim uspehom izveden na *Jugoslavenskoj muzičkoj tribini* Arhivirano 2012-10-02 na Wayback Machine-u u Opatiji.
Slede nastupi 1973. godine na *Opatijskoj muzičkoj tribini* i na Festivalu *Dani muzike* u Budvi (1974. godine), u Herceg Novom 1983.

Javne nastupe ovog uvaženog umetnika muzička kritika je zapazila, visoko ocenila i propratila veoma pohvalnim komentarima.

Ploče i snimci
--------------

* Preduzeće za izradu gramofonskih ploča *Jugoton* je 1973. godine snimilo LP ploču na kojoj je klarinetista Mihajlo Kelbli bravurozno odsvirao *Koncert za klarinet i orkestar* Rudolfa Bručija  uz pratnju *Novosadskog kamernog orkestra*. Dirigovao je *Marijan Fajdiga*.
* Ista kuća, *Jugoton*, snimila je i kompziciju *Sonata-Torso* za klarinet i klavir (9 : 30) kompozitora Ivana Kovača, na kojoj je Mihajlo Kelbli svirao klarinet uz klavirsku pratnju *Marijana Fajdige*.
* Snimao je za mnoge radio-stanice: Novi Sad, Beograd i Ljubljana, kao i za TV: Novi Sad, Beograd, Ljubljana, Priština i Rim.

Pedagoški rad i priznanja
-------------------------

Mihajlo Kelbli deluje u kontinuitetu svih godina radnog veka kao jedan od najistaknutijih jugoslovenskin pedagoga klarineta.

Na početku pedagoške delatnosti osvajali su, prvo učenici, potom studenti, brojne diplome i nagrade na *Vojvođanskim*, *Saveznim takmičenjima* i *Takmičenjima umetnika Jugoslavije*.

U periodu 1975. – 1979. godine, biva član žirija na *Pokrajinskim* i *Saveznim takmičenjima muzičkih škola* 1977, 1979, 1980, 1983. godine bio je predsednik žirija na *Takmičenju učenika muzičkih škola i studenata Akademija*, a 1981. godine i 1983. godine član žirija na *Saveznim takmičenjima*, član žirija na *Takmičenju umetnika Jugoslavije* u Zagrebu 1980.

Društvene i javne aktivnosti
----------------------------

* Član *Komisijie za koncertnu delatnost* pri pokrajinskom *Udruženju muzičkih umetnika Vojvodine*.
* Potpredsednik *Udruženja muzičkih umetnika Vojvodine*.
* Član *Komisije Udruženja kompozitora Vojvodine za stimulaciju umetničkog stvaralaštva*.
* Član radne grupe *Umetničke komisije Pokrajinskog saveta interesne zajednice kulture Vojvodine*.
* Predsednik *Nastavno-naučnog veća* Akademije umetnosti - Novi Sad.
* Član *Nastavno-naučnog veća Univerziteta*.
* Član komisije za prijem novih kandidata u *Udruženje muzičkih umetnika Vojvodine*.
* Član komisije *Saveza muzičkih društava Vojvodine*.
* Član *Recenzentske grupe za nagrađivanje izvođenja domaćih dela ozbiljne muzike*.
* Predsednik *Komisije za polaganje stručnih ispita* za nastavnike predmeta *Drveni duvački instrumenti* u SAP Vojvodini.

Veze
----

* Bruno Brun

Izvori
------

1. ↑  Vlastimir Peričić: *Mihajlo Kelbli*, Biografija
2. ↑  *Muzička akademija u Beogradu*
3. ↑  V. Peričić, *Studenti profesora Bruno Bruna*
4. ↑  Biografija, *Bruno Brun*
5. ↑  Rudolf Bruči, *Koncert za klarinet i orkestar*
6. ↑  Ivan Kovač, *Sonata-Torso*

Napisi i literatura
-------------------

* *Leksikon jugoslavenske muzike*, Zagreb, 1984, sv. I, 414.
* *40 godina Fakulteta muzičke umetnosti (Muzičke akademije) 1937-1977*, Univerzitet umetnosti u Beogradu, Beograd, 1977, 93 str, postdiplomske studije 112 str.
* *50 godina Fakulteta muzičke umetnosti (Muzičke akademije)*, Univerzitet umetnosti, Beograd, 1988, 146 str, postdiplomske studije 174 str.

Vanjske veze
------------

* Sve o klarinetu Arhivirano 2013-12-07 na Wayback Machine-u